Minder geld vloei weens tam ekonomie | Netwerk24
Minder geld vloei weens tam ekonomie
Deur Vida Booysen 12 Julie 2018 09:12
Die optimisme vroeër vanjaar oor ekonomiese groei was voortydig, blyk uit BankservAfrica se indeks van ekonomiese transaksies (Beti).
Die indeks het in Junie op 'n jaargrondslag met net 0,2% verbeter. Op 'n kwartaalgrondslag is die indeks in trurat met 'n verswakking van 1,9%. Dít is die grootste kwartaallikse insinking sedert 2013.
Die inkrimping in die Beti dui dat die algehele ekonomie en die transaksies wat dit ondersteun dieselfde doen, sê Mike Schüssler van Economists.co.za, wat die Beti saamstel.
Dié indeks meet alle kontantonttrekkings, oordragte, debietorders en ander maniere waarop mense en ondernemings geld heen en weer skuif en word as 'n leidende aanwyser beskou – 'n stel data wat die rigting kan aandui waarin die ekonomie wil beweeg.
"Dit wil net lyk of die plaaslike ekonomie sukkel om 'n vastrapplek vir groei te kry," sê Schüssler.
Hy noem faktore soos die laer hulpbronpryse en die vervaardigingsektor se aankoopbestuurdersindeks (PMI) wat weer in Junie tot onder 50 punte teruggesak het, as groeidempers.
Hoewel die gemiddelde waarde van die transaksies afgeneem het, hou die volume transaksies aan groei.
"Oorkoepelend gesien, dui die Beti daarop dat die ekonomie sekerlik nie in 'n herstelmodus is nie en enige volgehoue groei ontwyk Suid-Afrika op die oomblik."